钦定古今图书集成/明伦汇编/氏族典/第156卷 > 《廖用贤尚友录》 > 源师
## 钦定古今图书集成/明伦汇编/氏族典/第156卷 > 《廖用贤尚友录》 > 源师

按《隋书源师传》，“师字践言，河南雒阳人。早有声望，起
家司空府参军事，稍迁尚书左外兵郎中。周武帝平
齐，授司赋上士。高祖受禅，除魏州长史，入为尚书考
功侍郎，仍摄吏部。朝章国宪，多所参定。十七年，历尚
书左右丞，以明干著称。时蜀王秀颇违法度，乃以师
为益州总管司马。俄而秀被征，秀恐京师有变，将谢”
病不行，师数劝之，不可违命，秀乃从征。秀废之后，益
州官属多相连坐，师以此获免。后加仪同三司。炀帝
即位，拜大理少卿，转刑部侍郎。师居职强明，有口辩
而无廉平之称。未几卒官。有子崑玉。